Na gōrnoślōnskich szportplacach: 18.03.2018
Tyn tydziyń zaczniymy ôd hokeja, bo sōm my już we fazie play-offōw.
We polskej lidze sōm już pōłfinały. Dalyj trwŏ dobrŏ passa gōrnoślōnskich manszaftōw.
Tauron KH GKS Katowice wygrywŏ Comarchem Cracoviōm Krakōw już 3-1 i je blisko wyeliminowania Majstra Polski. Po wygraniu piyrszego szpilu 5-3 we kolejnych bōły take wyniki:
12 marca: 4-2 dlŏ Katowic
15 marca: 4-3 dlŏ Cracovii
16 marca: 2-1 dlŏ Katowic, po dogrywce i we Krakowie.
Nojbliższy szpil 19 marca we Katowicach. Jak wygrōł manszaft z Katowic to bandzie be finale, bo groł sie do 4 wygranych szpilōw.
Jeszczy lepiyj poszło GKS Tychy, kere już wyeliminowało TatrySki Podhale Nowy Tŏrg. We dzisiejszym (18.03) szpilu wygrału u siebie 6-4 i cołke zmaganiy 4-1. We inkszych szpilach w tym tydniu bōły take wyniki:
14 marca: 5-2 dlŏ Nowego Tŏrgu
15 marca: 3-2 dlŏ Tychōw, we Nowym Tŏrgu.
Jak jutro abo jedyn z trzech szpili wygrajōm Katowice to bandziymy mieć gōrnoślōnski finał.
Mōmy też złe wiejści. We meczu ô utrzimanie Naprzōd Janōw przegroł z Automatykōw Gdańsk 1-4. Naprzōdowi udało sie wygrać yno jedyn szpil i to po karnych.
We Rep. Czeskej gorzyj idzie HC Oceláři Trzyniec. We tym tydniu grali aż 4 szpile i na dzisiej je 2-2. Ôba manszafty wygrywały yno u siebie. Groł sie do 4 wygranych szpilōw. Trzyniec mŏ ta przewaga, że bandzie wiyncej groł u siebie. We tym tydniu bōły take wyniki:
13 marca: 3-2 dlŏ Trzyńca, po karnych
14 marca: 4-1 dlŏ Trzyńca
17 marca: 3-2 dlŏ Pardubic
18 marca: 3-0 dlŏ Pardubic
Gorzej idzie naszym manszaftōm we fusbalu.
We lidze polskej Piast Gliwice bez torōw zremisowoł u siebie ze Zŏgłmbiym Lubin.
Zremisowoł też Gōrnik Zŏbrze we Kielcach ze Korōnōm 2-2. Gōrnik przegrywoł już 2-0 po torach Cvijanovica (2 minuta, elwer) i Kaczarawy (63 minuta). We 65 czerwōnŏ kartka dostoł szpiler ôd Korōny (Żubrowski) i Gōrnik zaczōn ôdrabiać straty. Nojpiyrw we 69 minute tora samobōjczego strzelōł szpiler, kery groł kiedyś we Gōrniku – Kallaste. We 74 minucie wyrōwnoł Wieteska.
We tabuli bez zmianōw: Gōrnik 4, Piast 12.
We czeskej lidze dalyj bez zmianōw – Ôstrawa przegrywoł, a Karwina remisuje. Srogie nadzieje bōły we Baniku Ôstrawa, kaj ôd tydnia je nowy tryner. Po dobrym szpilu w Pucharze Czech (Banik ôdpŏd po elwrach ze Mladōm Boleslav) do Ôstrawy przijechała Dukla Praga, kerŏ tyż starŏ sie ô utrzimaniy. Banik przegroł tyn szpil 1-2, a tora strzeloł Milan Baroš dopiyro we 91 minucie, jak już bōło 2-0 dlŏ Pragi.
Lepiyj poszło MFK Karwina, kerŏ zremisowała we Ołomuńcu ze Sigmōm 1-1. Tora dlŏ Karwiny na 1-1 strzelōł we 68 minucie Lukáš Budínský.
Karwina je 10, Banik ôstatni (16).
A jak grały nasze manszafty we drugich ligach?
GKS Tychy – Stomil Ôlsztyn 1-0
Ruch Chorzōw – Podbeskidzie Biylsko-Białŏ 0-2
Ôdra Ôpole a GKS Katowice majōm przełożōne szpile.
We tabeli liderym je dolnoślōnskŏ Miedź Legnica, 4 Ôdra Ôpole, 9 GKS Katowice, 10 Biylsko-Białŏ, 12 GKS Tychy, 18 (ôstatni) Ruch Chorzōw.
We drugej lidze czeskej nasze manszafty mioły take wyniki:
FC MAS Taborsko – Slezsky Ôpawa 0-3
Fotbal Trzyniec – FK Banik Sokolov 1-1
FC Sellier&Belot Vlašim – MFK Frydek-Mistek 4-0
Slezsky Ôpawa je piyrszy, Trzyniec 3, Frydek-Mistek ôstatni (16).
Foto: Werk-Arena we Trzyńcu – Anna Długosz
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn tpi_Latn umb_Latn mlt_Latn szl_Latn szl_Latn